Information om Støtteforeningen ‹ Naturfond Gl. Rye
Borgerne i Gl. Rye har en vision:
Vi vil gerne bevare de smukke og unikke lyngbakker – netop som lyngbakker og ikke som skov. Vi vil gerne sikre, at alle har ret til og mulighed for at færdes i området – og at brugere af arealerne kender og respekterer reglerne herfor.
En gruppe af byens borgere har derfor i august 2012 stiftet ”Støtteforeningen for Naturfond Gl. Rye”, der skal medvirke til at realisere visionerne og således bidrage til fortsat at gøre Gl. Rye til et attraktivt område for nuværende og kommende beboere.
Støtteforeningens formål er at tilvejebringe midler til at stifte ”Naturfond Gl. Rye” og at medvirke til at gennemføre aktiviteter i fondens regi, herunder etablering af dyrelaug og andre plejetiltag af bakkerne.
Foreningen har indledt dialog med såvel ejeren af lyngbakkerne som Skanderborg Kommune med henblik på:
1) i samarbejde med ejer og kommune at etablere naturpleje af arealerne
2) på sigt at forsøge at tilvejebringe midler til at købe arealet via en fond.
Projektet er en videreudvikling af Vision 2045 – helhedsplan for Gl. Rye, hvor bevarelse af de enestående naturværdier og nærheden til naturen og genopretning af udvalgte naturområder blev defineret som kerneområder for den langsigtede byudvikling / planlægning. Indsatser af denne art gavner hele byens sammenhængskraft og tiltrækning over for potentielle tilflyttere samt fællesskabsfølelse og ansvarsfølelse over for lyngbakkearealet konkret i dette tilfælde.
Foreningen mener, at der er et stort potentiale til at samle byens borgere om et nyt og konstruktivt projekt, som forøger hele områdets værdi og tiltrækningskraft. Den store opbakning gør det realistisk at få projektet gennemført.
Alle beboere i Gl. Rye og omegn samt vores gæster vil få glæde af, at lyngbakkerne for det første bliver plejet bedre, så man kan færdes der, og for det andet på sigt kan erhverves som byens ejendom (via en fond).
Med hensyn til indsamling er målet i første omgang at indsamle 250.000 kr. blandt byens borgere og erhvervsdrivende, som skal gå til etablering af ”Naturfond Gl. Rye”. Herefter skal foreningen arbejde videre for i samarbejde med fondens bestyrelse at tilvejebringe tilstrækkelige midler til erhvervelse af lyngbakkerne og eventuelt andre naturområder i og omkring Gl. Rye.